Diari Oficial de la Generalitat Valenciana


Sumari del DOGV 5958, del 19-02-2009 (2009/1678)

ORDE de 10 de febrer de 2009, de la Conselleria de Cultura i Esport, per la qual es convoca un concurs públic per a concedir tres beques per a la realització de pràctiques professionals als servicis centrals de la Conselleria de Cultura i Esport.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5958

Data del DOGV
:   19-02-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/1678


Data del document
:   10-02-2009

Organisme emissor
:   Conselleria de Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * assignació per estudis
    * suport econòmic

ORDE de 10 de febrer de 2009, de la Conselleria de Cultura i Esport, per la qual es convoca un concurs públic per a concedir tres beques per a la realització de pràctiques professionals als servicis centrals de la Conselleria de Cultura i Esport. [2009/1678]
La Conselleria de Cultura i Esport vol afavorir la formació especialitzada en matèries relacionades amb l'administració, cosa que requerix, a més de coneixements tècnics especialitzats, una pràctica que només es pot adquirir per mitjà del coneixement de les activitats destinades a desplegar-la que ajuden a completar la formació del personal tècnic.
En conseqüència, es convoquen subvencions econòmiques per a persones titulades superiors universitàries per a la realització de pràctiques de formació als servicis centrals de la Conselleria de Cultura i Esport.
D'acord amb el que establixen la Llei General de Subvencions i les normes generals de la Llei de Règim Jurídic de les Administracions Públiques i del Procediment Administratiu Comú, i de conformitat amb el que disposen el Decret 108/1992, de 6 de juliol, del Govern valencià, pel qual es regula la concessió de beques, i el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
Fent ús de les facultats que em conferix l'article 28 de la Llei 5/1983, de 30 de desembre, del Consell, i atés el que preveu el Decret 119/2007, de 27 de juliol, del Consell, pel qual s'aprova el Reglament Orgànic i Funcional de la Conselleria Cultura i Esport (DOCV núm. 5.566, de 30.07.2007),
ORDENE
Primer
Convocar un concurs públic per a concedir tres beques per a la realització de pràctiques professionals en servicis de la Conselleria de Cultura i Esport.
Segon
Aprovar les bases per les quals es regix esta convocatòria, incloses com a annex I d'esta orde, el model de sol·licitud per a les beques, inclòs com a annex II, i el model de currículum que han d'omplir les persones sol·licitants, inclòs com a annex III.
Tercer
L'import de les beques s'ha de finançar a càrrec de l'aplicació 12.93.02.821.33, capítol IV, línia amb codi comptable T7225000, dels pressupostos de la Generalitat per a l'any 2009, per un import màxim de 38.660 euros, per al període comprés entre l'1 d'abril de 2009 i el 31 de desembre de 2009, sempre que hi haja consignació adequada i suficient.
Quart
Es delega en el subsecretari de la Conselleria de Cultura i Esport la facultat de resoldre la convocatòria, i se l'autoritza perquè adopte les mesures necessàries per al desplegament i l'aplicació d'esta orde.
Cinqué
La present orde entrarà en vigor a partir de l'endemà de la publicació en el Diari Oficial de la Comunitat Valenciana.
Contra la present orde, que posa fi a la via administrativa, es pot interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació. Tot això de conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 10 de febrer de 2009
La consellera de Cultura i Esport,
TRINIDAD MIRÓ MIRA
ANNEX I
Bases per les quals es convoca un concurs públic per a concedir tres beques per a la realització de pràctiques professionals en servicis de la Conselleria de Cultura i Esport.
Primera. Objecte
L'objecte d'esta convocatòria és la concessió de tres beques, dos dirigides a persones llicenciades en Dret i una a enginyers/eres superiors informàtics/àtiques o enginyers/eres superiors en Telecomunicacions, per a la realització de pràctiques professionals en servicis de la Conselleria de Cultura i Esport.
Segona. Normativa aplicable
1. Són aplicables a les bases reguladores d'esta convocatòria el Text Refós de la Llei d'Hisenda Pública de la Generalitat, aprovat pel Decret del Consell de 26 de juny de 1991, la Llei 38/2003, General de Subvencions, i el reglament vigent en aplicació d'esta llei, aprovat pel Reial Decret 887/2006, i el Decret 108/1992, de 6 de juliol, del Consell, pel qual es regula la concessió de beques.
2. Les ajudes concedides per mitjà d'esta convocatòria no necessiten ser notificades a la Comissió Europea, d'acord amb els articles 1.4 i 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, perquè no complixen el requisit de l'avantatge econòmic per a establir una empresa, ni el de falsejament de la competència, per la qual cosa no afecten els intercanvis comercials entre els estats membres de l'apartat 1 de l'article del Tractat Constitutiu de la Comunitat Europea.
Tercera. Dotació, pagament i duració de les beques
Cada una de les beques està dotada amb un import brut de 1.300 euros al mes. El pagament ha de ser mensual, després de la certificació prèvia de la conformitat amb les activitats realitzades, expedida per la persona responsable del servici en què es duguen a terme les funcions.
El període de desplegament de les beques començarà l'1 d'abril de 2009 i finalitzarà el 31 de desembre de 2009, amb una duració total de huit mesos, tenint en compte el que disposa la base 14 amb relació a la suspensió.
La prestació s'ha de fer als servicis centrals de la Conselleria de Cultura i Esport, en l'horari establit per al personal al servici de les administracions públiques.
Quarta. Requisits i mèrits preferents
Les beques objecte d'esta convocatòria s'han d'adjudicar per mitjà de concurs entre les persones aspirants que complisquen els requisits que figuren a continuació abans de la finalització del termini de presentació d'instàncies i els acrediten documentalment:
a) Tindre la nacionalitat espanyola o d'algun altre estat membre de la Unió Europea i el veïnatge administratiu en qualsevol municipi de la Comunitat Valenciana.
b) Tindre la llicenciatura en Dret, ser enginyer/a informàtic/a o enginyer/a en Telecomunicacions i, en tot cas, haver obtingut la titulació durant els cinc últims cursos acadèmics (de 2002/2003 al 2007/2008).
Cinquena. Termini i lloc de presentació de sol·licituds
1. El termini de presentació de sol·licituds és de vint dies hàbils, comptats a partir de l'endemà de la publicació d'esta convocatòria en el Diari Oficial de la Comunitat Valenciana.
Les sol·licituds, presentades en el formulari que s'inclou com a annex II de la present orde, s'han de dirigir a la Subsecretaria de la Conselleria de Cultura i Esport, av. Campanar, 32, 46360, València.
Sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les persones interessades poden presentar la sol·licitud en qualsevol dels registres següents:
- Registre General de la Conselleria de Cultura i Esport, av. Campanar, 32, 46688, València.
- Delegació Territorial de la Conselleria de Cultura i Esport a València, pl. Viriat, s/n, 46884 València.
- Delegació Territorial de la Conselleria de Cultura i Esport a Castelló, av. del Mar, 23, 12217 Castelló de la Plana.
- Delegació Territorial de la Conselleria de Cultura i Esport a Alacant, c/ Carratalà, 47, 03814 Alacant.
Si la sol·licitud es presenta en un lloc diferent del Registre General de la Conselleria de Cultura i Esport, les persones interessades podran enviar-ne per fax una còpia en què figuren el número i la data d'entrada en el registre, perquè hi haja constància de la presentació, sense que l'enviament comporte conseqüències jurídiques amb relació a l'admissió al procés selectiu. La realització del dit enviament, tot i no constituir un requisit obligatori per a la participació en el procés selectiu, ajudarà a evitar dilacions en el desplegament del procés.
Sisena. Documentació que s'ha d'aportar amb la sol·licitud
1. El formulari de sol·licitud ha d'acompanyar-se de la documentació següent, que s'ha d'aportar per mitjà de l'original o d'una còpia compulsada en el moment de presentar la sol·licitud:
a) Fotocòpia del DNI.
b) Certificat d'empadronament.
c) Currículum, en el model inclòs com a annex III.
d) Titulació superior universitària, que s'ha d'acompanyar d'un certificat acadèmic oficial que acredite l'obtenció de la titulació corresponent i on consten les qualificacions obtingudes i el nombre de convocatòries per assignatura. És imprescindible que este certificat incloga la nota mitjana; el contrari serà causa d'exclusió en la valoració.
e) Declaració jurada de no tindre cap altra beca, ajuda o activitat laboral regular.
f) Tota la documentació que es considere pertinent adjuntar-hi i que siga compatible amb els mèrits avaluables en la base setena.
2. La presentació de la sol·licitud de subvenció comportarà l'autorització de la persona sol·licitant perquè l'òrgan concedent obtinga de forma directa l'acreditació del compliment de les obligacions tributàries i amb la Seguretat Social, i en este cas la persona sol·licitant no haurà d'aportar el certificat corresponent. Si la persona sol·licitant no autoritza la dita obtenció, haurà de marcar la casella corresponent del formulari de sol·licitud i aportar els certificats.
3. L'acreditació de no incórrer en cap de les circumstàncies indicades en la Llei 38/2003, de 17 de novembre, General de Subvencions, s'ha de fer assenyalant la casella corresponent del formulari de sol·licitud.
4. D'acord amb el que disposa l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud d'iniciació no complix els requisits assenyalats en l'article anterior ni els exigits, si és el cas, per la legislació específica aplicable, es requerirà a la persona interessada que, en un termini de deu dies, corregisca la falta o aporte els documents preceptius, amb la indicació que si no ho fa, es considerarà que ha desistit de la petició, després de dictar la resolució prèvia en els termes que preveu l'article 42.
5. Per a baremar l'expedient personal de les persones sol·licitants, no es tindran en compte els mèrits que, sense ser requisits a pesar de figurar en el currículum, no s'acrediten documentalment una vegada transcorregut el termini concedit per a corregir la sol·licitud, en les condicions que s'indiquen en l'apartat 1 de la base sisena.
Només seran tinguts en compte els requisits i mèrits que s'hagen obtingut o s'estiga en condicions d'obtindre en una data anterior a l'últim dia del termini per a la presentació de les sol·licituds de participació.
Setena. Comissió qualificadora
1. Per a la valoració dels mèrits de les persones sol·licitants s'ha de constituir una comissió qualificadora constituïda per cinc funcionaris/àries de la Conselleria de Cultura i Esport, un/a dels quals la presidirà. La comissió ha d'adaptar el seu funcionament al que establix la present convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. La comissió podrà ser assessorada, en tot cas, per personal tècnic o professional i disposarà de facultats per a fer, per mitjà dels seus membres, totes les comprovacions que consideren necessàries per a la qualificació dels mèrits adduïts, així com una prova pràctica o entrevista, si ho creuen oportú.
Huitena. Barem i procés de selecció
1 La instrucció del procediment correspon al Servici de Gestió Administrativa, el qual farà d'ofici totes les actuacions que considere necessàries per a la determinació, el coneixement i la comprovació de les dades en virtut de les quals ha de formular-se la proposta de resolució.
2. La comissió a què es referix la base anterior haurà d'elaborar una relació prioritzada de les persones aspirants, a partir de la puntuació resultant de l'aplicació del barem següent:
a) Expedient acadèmic personal, de 0 a 7 punts. En este apartat es valorarà la nota mitjana de l'expedient, l'especialització acadèmica en matèries relacionades amb l'objecte de la beca i altres títols acadèmics.
b) Coneixements de valencià, de 0 a 2 punts.
c) Coneixements d'idiomes comunitaris, de 0 a 2 punts.
d) Coneixements addicionals, de 0 a 6 punts. En este apartat es valoraran l'experiència professional relacionada directament amb l'objecte de la beca i desplegada en l'administració de la Generalitat, en altres administracions públiques o en el sector privat; els cursos de formació i perfeccionament d'una duració igual o superior a quinze hores, els cursats o impartits per la persona interessada en institucions i centres oficials, entenent-se com a tals els de preparació del funcionariat, i en universitats (sempre que ho hagen sigut requerits per a l'obtenció de la titulació corresponent), i, en tot cas, els cursos homologats per l'Institut Valencià d'Administració Pública.
e) Altres mèrits relacionats amb les matèries objecte d'esta convocatòria que puguen al·legar-se, de 0 a 1 punt.
f) Prova personal, si és el cas, de 0 a 8 punts. La realització d'esta prova és potestativa per a la comissió qualificadora, i podrà consistir en la realització d'un exercici de caràcter teòric i/o pràctic o en una entrevista, i, en tot cas, només a les persones sol·licitants que superen la puntuació mínima indicada en el paràgraf següent. Si es realitza, haurà de comunicar-se a les persones sol·licitants amb una antelació mínima de cinc dies naturals.
Les sol·licituds que no arriben a un mínim de sis punts en l'avaluació general seran desestimades.
2. Una vegada finalitzat el procés selectiu, la comissió qualificadora elaborarà una proposta de concessió de beques que contindrà la relació de les persones beneficiàries i una borsa de reserva prioritzada formada pels candidats i candidates que, havent superat la puntuació mínima establida en la base huitena, no hi hagen sigut proposats, a l'efecte de cobrir les vacants que es produïsquen per renúncia o revocació.
Novena. Resolució i notificació
1. Una vegada finalitzada la valoració dels expedients de cada una de les persones aspirants, la comissió qualificadora elevarà la proposta corresponent al subsecretari de la Conselleria de Cultura i Esport, que resoldrà l'adjudicació de les beques. Les resolucions s'han de publicar en el Diari Oficial de la Comunitat Valenciana, en els termes que preveu l'article 18 de la Llei General de Subvencions.
Així mateix, la comissió qualificadora podrà proposar que les beques de col·laboració es declaren desertes si no hi ha concursants que obtinguen una puntuació mínima de quinze punts.
3. Si en el termini de sis mesos comptats a partir del dia en què la present orde tinga efectes, l'òrgan competent no dictara una resolució ni se'n fera la notificació corresponent, es consideraria que les sol·licituds formulades per les persones interessades han sigut desestimades.
Deu. Drets, obligacions i incidències
1. Les beques objecte de la present convocatòria són incompatibles amb qualsevol altra beca, ajuda o activitat laboral regular.
La infracció d'esta regla deixarà sense efecte la beca adjudicada, amb l'audiència prèvia de la persona interessada.
2. La condició de persona becada no generarà en cap moment una relació laboral o administrativa amb la Generalitat ni amb els organismes dependents de l'Estat en què es desplegue la beca, ni suposarà cap compromís d'incorporació posterior a les plantilles dels dits centres.
En el cas que es tinga prèviament la condició d'empleat o empleada de la Generalitat, la persona quedarà en la situació administrativa que siga procedent en virtut de la normativa vigent de la funció pública.
3. A les persones becades, com a perceptores de subvencions públiques, els seran d'aplicació les obligacions de l'article 14 de la Llei General de Subvencions.
4. El subsecretari de la Conselleria de Cultura i Esport resoldrà les incidències que es produïsquen durant el període de desplegament de les beques, i les deixarà sense efecte, amb l'audiència prèvia de la persona interessada, en el cas que s'incomplisquen sense causa justificada les condicions establides en la present convocatòria, o quan no es realitze l'activitat que va motivar la concessió o es deixen de complir els requisits exigits.
5. Quan tinguen lloc incidències, renúncies, abandons o incompliments que deixen vacant una beca, es procedirà a cobrir-la, segons l'orde establit en la borsa de reserva que resulte del procés de selecció.
6. Finalitzat el període de desplegament de la beca i amb la presentació prèvia d'una memòria final de les actuacions realitzades en la destinació i d'un certificat expedit pel cap de la unitat corresponent, la Subsecretaria de Cultura i Esport estendrà el pertinent certificat d'aprofitament, assistència i aptitud de la beca.
Onze. Obligacions de la Conselleria de Cultura i Esport
1. Són obligacions de la Conselleria de Cultura i Esport respecte a les persones becades acollides a la present convocatòria:
a) Proporcionar-los el suport necessari i facilitar-los la utilització dels mitjans, instruments i equips necessaris per al normal desplegament de la seua activitat.
b) Designar-los un tutor o tutora per a la coordinació i l'orientació de l'activitat.
c) Vetlar pel desplegament adequat del seu programa de formació.
d) Abonar-los l'import corresponent a la beca amb una periodicitat mensual, d'acord amb el que establix la base següent.
e) Contractar una assegurança mèdica no farmacèutica durant el període de vigència de la beca.
Dotze. Forma de pagament
Les beques s'abonaran cada mes per mitjà de transferència bancària.
El període mínim de beca que dóna dret a la meritació econòmica és d'un mes natural. Si la persona becada renuncia a la beca abans d'acabar-la, se li pagarà la part proporcional, d'acord amb l'activitat realitzada.
En matèria de pagament, hi serà aplicable el Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991.
Igualment, i de conformitat amb l'article 14.1.e de la Llei 38/2003, de 17 de novembre, General de Subvencions, les persones beneficiàries han d'acreditar abans que es dicte la proposta de resolució de concessió que es troben al corrent en les obligacions tributàries i amb la Seguretat Social.
Tretze. Justificació de les quantitats percebudes
Per al compliment del que disposa l'article 30 de la Llei General de Subvencions, les persones adjudicatàries de les beques han d'acreditar davant de la Conselleria de Cultura i Esport la realització de l'activitat per mitjà d'un certificat de la persona responsable del servici on s'ha desplegat la beca i de la presentació d'una memòria detallada de les activitats de formació acomplides per la persona becada. Esta memòria, que ha de tindre un màxim de deu folis, s'ha de presentar en el Servici de Gestió Administrativa en el termini de cinc dies, una vegada finalitzada la beca.
Catorze. Suspensió de la beca
1. En cas de malaltia física o psíquica de la persona becada que li impedisca la realització de les pràctiques formatives, acreditada per mitjà d'un certificat mèdic, el subsecretari de la Conselleria de Cultura i Esport podrà concedir una suspensió temporal de la beca per un període màxim de dos mesos. Si, transcorregut el dit termini, no es produïx la incorporació a l'activitat formativa, el subsecretari de la Conselleria de Cultura i Esport podrà resoldre la beca i cobrir-la segons l'orde establit en la borsa de reserva que resulte del procés de selecció.
2. En cas de maternitat, adopció o acolliment, la dita suspensió podrà estendre's per a la mare, a petició de la interessada, fins a un període de quatre mesos.
3. La suspensió comportarà la interrupció de la dotació econòmica de la beca; l'abonament es reprendrà amb la represa de les activitats formatives.
4. El període de suspensió de la beca no serà comptabilitzat com a període de compliment.
5. En tot cas, la beca quedarà automàticament suspesa durant el mes d'agost.
Quinze. Resolució i causes de reintegrament
1. Serà procedent la resolució de les beques, amb el reintegrament de les quantitats percebudes i l'exigència de l'interés de demora corresponent des del moment del pagament en els casos previstos en l'article 36 de la Llei 38/2003, de 17 de novembre, General de Subvencions.
2. Seran causes de reintegrament, que s'acordarà amb l'audiència prèvia de la persona interessada, les compreses en l'article 37 de la Llei 38/2003, de 17 de novembre, General de Subvencions.